Mihajlu arkanđelu
Slavni Mihajle Arkanđele,
   prvi Božji dvoranine,
   rajske slave privesele
   plemeniti građanine!

Ti poklisar jesi od mira,
   i kad ovi svijet pohodiš,
   rat se i boj s svijeta otira,
   ti mu srećni mir donosiš.

Ti, ti slavu božanstvenu
   trubljom glasiš i pripijevaš
   i kadilu u zlaćenu
   tamjan goruć prikaživaš.

Ti od vijeća Trojstva Sveta
   potajnik si verni i znani,
   i naredba i odvjeta
   izvršitelj izabrani.

Ti u nebeskom svijetlom dvoru,
   di je kram Božji i pristolje,
   paklu, zemlji, nebu goru
   navještivaš Božje volje.

Ti viteškijem kopjem rinu,
   o hrabreni vojevoda,
   s neba djavla u dubinu,
   a Višnjemu dobit poda.

Ti iz usta zmaja ognjena
   grabiš za broj rajskijeh kora
   svaku dušu određena
   za višnjega ka je zbora.

Ti u plijenu i u boju,
   i kad strašni sud uzbude,
   brani i štiti dušu moju
   da se shrani i sabljude.

Ivan Bunić Vučić

sr:Mihajlu arkanđelu